ຫົວໜ້າ ສະຫະປະຊາຊາດ ຈະໄປຢ້ຽມຢາມ ມຽນມາ
ທ່ານພັນກີມູນ ຫົວໜ້າສະຫະປະຊາຊາດ ຈະທໍາການຢ້ຽມຢາມມຽນມາ ໃນທ້າຍສັບປະດານີ້.
ທ່ານພັນກິມູນ ເລຂາທິການໃຫຍ່ສະຫະປະຊາຊາດຈະເດີນທາງໄປຍັງມຽນມາໃນທ້າຍ ສັບປະດານີ້ ເພື່ອໄປສັງເກດການເບິ່ງການໂອນອໍານາດ ຈາກລະບອບຜະເດັດການທະ ຫານໄປສູ່ລະບອບປະຊາທິປະໄຕ ທ່ານພັນກິມູນກ່າວຕໍ່ບັນດານັກຂ່າວ ທີ່ສຳນັກງານໃຫຍ່ອົງການສະຫະປະຊາຊາດ ທີ່ນະ ຄອນນີວຢອກໃນແລງວັນຈັນວານນີ້ວ່າ ທ່ານຈະທໍາການຢ້ຽມຢາມມຽນມາຕາມຄໍາເຊື້ອ ເຊີນຂອງປະທານາທິບໍດີ Thein Sein ຫົວໜ້າສະຫະປະຊາຊາດກ່າວວ່າ ການຢ້ຽມຢາມ ດັ່ງກ່າວມີຂຶ້ນໃນເວລາທີ່ສໍາຄັນທີ່ສຸດ ຂະນະທີ່ມຽນມາເລີ້ມຕົ້ນທໍາການປະຕິຮູບໄປສູ່ລະ ບອບປະຊາທິປະໄຕຫຼາຍຢ່າງພາຍໃຕ້ການນໍາພາຂອງລັດຖະບານພົນລະເຮືອນໃໝ່ ແຕ່ ທ່ານເຕືອນວ່າ ການລິເລີ້ມໃໝ່ໆຂອງມຽນມາຍັງມີຄວາມບອບບາງຫຼືສາມາດແຕກຫັກໄດ້ ງ່າຍໆຢູ່ ການຢ້ຽມຢາມຄັ້ງນີ້ ຈະເປັນຄັ້ງທີສາມສໍາລັບທ່ານພັນກິມູນທີ່ໄປຢ້ຽມຢາມມຽນມາ ແລະ ຈະເປັນເທື່ອທໍາອິດນັບແຕ່ລັດຖະບານໃໝ່ເລີ້ມທໍາການປະຕິຮູບດ້ານການເມືອງຂອງຕົນ ທ່ານພັນກິມູນຈະທໍາການພົບປະຫາລືກັບປະທານາທິບໍດີ Thein Sein ແລະທ່ານນາງ ອອງຊານ ຊູຈີ ຜູ້ນໍາຝ່າຍຄ້ານ ທີ່ໄດ້ຊະນະບ່ອນນັ່ງໃນສະພາແຫ່ງຊາດໃນລະຫວ່າງ ການເລືອກຕັ້ງຮອບພິເສດໃນຕົ້ນເດືອນນີ້ ທ່ານນາງອອງຊານຊູຈີ ແລະພວກຜູ້ແທນຕື່ມອີກ 42 ທ່ານທີ່ສັງກັດໃນພັກສັນນິບາດແຫ່ງ ຊາດເພື່ອປະຊາທິປະໄຕໃນມຽນມາ ບໍ່ຍອມເຂົ້າ ໄປນັ່ງຢູ່ໃນບ່ອນນັ່ງຂອງເຂົາເຈົ້າໃນຕອນ ເປີດສະໄໝປະຊຸມສະພາໃນວັນຈັນວານນີ້ເນື່ອງຈາກມີບັນຫາຂັດແຍ່ງກັນເລື້ອງຄໍາເວົ້າກ່ຽວ ກັບຄໍາສາບານເຂົ້າຮັບຕໍາແໜ່ງນັ້ນ ພວກຜູ້ແທນເຫຼົ່ານີ້ກ່າວວ່າ ພວກເຂົາເຈົ້າຢາກໃຫ້ປ່ຽນຄໍາເວົ້າຢູ່ໃນຄໍາສາບານໂດຍໃຫ້ເວົ້າ ວ່າ ພວກຜູ້ແທນຈະເຄົາລົບນັບຖື ແທນທີ່ຈະວ່າ ປົກປ້ອງຄຸ້ມຄອງລັດຖະທໍາມະນູນນັ້ນ ຊຶ່ງ ຄໍາເວົ້າດັ່ງກ່າວນີ້ແມ່ນຮ່າງຂຶ້ນໂດຍອະດີດລັດຖະບານທະຫານນັ້ນ ແຕ່ພັກລັດຖະບານທີ່ ປົກຄອງປະເທດໃນປັດຈຸບັນ ຍັງບໍ່ທັນຮັບເອົາເລື່ອງນີ້ເທື່ອ ທ່ານພັນກິມູນກ່າວວ່າ ທ່ານຫວັງວ່າທັງສອງຝ່າຍຈະສາມາດຊອກຫາທາງເພື່ອໃຫ້ມີການ ຕົກລົງແລະປອງດອງກັນທີ່ທັງສອງຝ່າຍສາມາດຮັບເອົາໄດ້ສຳຫຼັບແກ້ໄຂບັນຫາຂັດແຍ່ງ ກັນນີ້